Uretra

miniatura|dereita|A uretra masculina atravesa a próstata e o pene.
En anatomía, a **uretra** (do grego *οὐρήθρα*, *ourethra*) é un tubo que conecta a vexiga urinaria co exterior e serve para expulsar a urina (en ambos os sexos) e para expulsar o seme (no sexo masculino). Nos machos, a uretra está conectada tanto co aparato urinario coma co reprodutor, atravesa lonxitudinalmente o pene e acaba no seu extremo. Nas femias a uretra é máis curta, é independente do aparato reprodutor, e acaba no perineo por diante do orificio vaxinal.

O esfínter uretral externo está ao inicio da uretra, formado por fibras musculares estriadas, e permite o control voluntario da micción.

## Anatomía 
### Uretra feminina 
Na muller, a uretra mide só de 2,5&nbsp;cm a 4&nbsp;cm  de lonxitude (a cifra varía algo segundo as fontes), e ábrese ao exterior entre o clítoris e a vaxina. Está situada detrás da sínfise pubiana, incrustada na parede anterior da vaxina, e a súa dirección é oblicua cara a abaixo e adiante; está lixeiramente curvada coa concavidade dirixida cara a adiante.

A uretra consta de tres capas: muscular (externa), lámina propia conxuntiva, e mucosa (interna). O seu revestimento (mucosa) ten un epitelio estratificado escamoso, que se vai facendo de transición preto da vexiga urinaria, e ten pregamentos lonxitudinais e numerosas invaxinacións, e algunhas células mucosas. A lámina propia é un tecido conxuntivo laxo sen papilas e con moitas fibras elásticas e moitos plexos venosos. A capa muscular é unha continuación da da vexiga, consta de fibras de músculo liso que son lonxitudinais as externas e circulares as capas máis externas. Entre a fascia superior e inferior do diafragma uroxenital, a uretra feminina está rodeada polo esfínter uretral. A innervación (consciente e voluntaria) do sistema nervioso somático do esfínter uretral externo procede do nervio pudendo.

### Uretra masculina 
No macho humano, a uretra ábrese ao final do pene (normalmente, pero ver hipospadia). A uretra é a vía de saída da urina durante a micción e do seme durante a exaculación. Os datos da lonxitude da uretra masculina son variables segundo as fontes e adoitan estar entre 18 e 22&nbsp;cm  A uretra ten forma de S invertido, xa que baixa en vertical atravesando a próstata, inclínase cara a adiante
e penetra no bulbo do pene. Normalmente as paredes da súa luz están en contacto, agás cando pasa líquido.
A uretra pode dividirse en catro partes no macho, denominadas:

A lonxitude da uretra masculina e o feito de que teña unha curvatura prominente, fai que a cateterización da uretra masculina sexa máis difícil. A integridade da uretra pode determinarse por un procedemento chamado uretrograma retrógrado.

### Histoloxía 
O epitelio da uretra empeza sendo transicional na saída da vexiga. Despois convértese nun epitelio estratificado columnar, e máis adiante, preto do meato urinario, un epitelio estratificado escamoso. No epitelio superficial hai pequenas glándulas secretoras de *mucus*, que axudan a protexer o epitelio da urina. A superficie da membrana mucosa ten moitos divertículos (lagoas de Morgagni), que se continúan con túbulos profundos e ramificados, que son as glándulas de Littré, presentes sobre todo na parte esponxosa.

A endoscopia da vexiga denomínase cistoscopia e debe realizarse por vía uretral.

## Outras imaxes 

 Ficheiro:Illu urinary system.jpg|Aparato urinario (feminino). A uretra é o conduto final.
 Ficheiro:Vaginal opening description-en.svg|Situación do orificio uretral (urethral opening na figura) xusto diante da abertura vaxinal.
 Ficheiro:Gray1155 a.png|Sección do pene. A uretra non vai polo centro, senón atravesando o corpo esponxoso da parte ventral.

## Notas 
## Véxase tamén 
### Ligazóns externas 
* KansasHistology|epithel|epith07 Imaxe histolóxica "Uretra masculina"